Kriza će i ove godine utjecati na crkveni prihod od blagoslova doma i obitelji pa se očekuje znatan pad u odnosu na prošle godine, kada je, primjerice, prosjek po obitelji bio 100 kuna, da bi se posljednjih kriznih godina praktički prepolovio.

Dar nije “crkveni porez”

– I lani se kriza jako osjetila, pa se to očekuje i ove godine. Ljudi nemaju novca i svećenici to znaju. Rekao bih da većina svećenika želi ljudima izaći ususret, da mnogi i ne žele uzeti dar kojim im daju ljudi, a da neki taj isti novac koji su dobili u nekoj kući daruju već u sljedećoj, gdje se susretnu sa siromaštvom – kaže nam neslužbeno sugovornik s Kaptola, koji ističe da je teško uopće izračunati o kojem se iznosu ukupno radi, jer se radi o procjenama, prema kojima oko 550.000 obitelji prima blagoslov.

To bi značilo da su u dobra vremena svojim župnicima darivali oko 50-ak milijuna kuna godišnje, a da se sada radi o iznosu između 25 i 30 milijuna kuna. Taj novac biskupije ostavljaju župnicima i on služi za njihove plaće i troškove.

– Sigurno će se ponegdje pronaći neki svećenik koji će inzistirati na većem, tj. prijašnjem iznosu, ali takvi su rijetki, premda ih ima i što tu možemo – kaže nam naš sugovornik, dodajući kako je Crkvi kod blagoslova doma mnogo važniji susret s obiteljima i dolazak u njihov dom, nego novac koji se dobije od blagoslova.

– U mnogim je župama običaj da se svećeniku na kraju blagoslova nešto daruje. Taj se dar koristi za dobro i potrebe župljana, župe i biskupije. Dar nije neki “crkveni porez” koji je obitelj dužna isplatiti, nego ga obitelj daje prema svojim mogućnostima, ako ga uopće može dati, jer blagoslov vrijedi i bez davanja nekog određenog dara. Vrata obiteljskog doma u nedostatku novca ne bi smjela ostati zatvorena – objašnjava fra Mirko Kralj, župnik sv. Mihaela u zagrebačkim Gračanima, dodajući kako je “potrebno saznati kada svećenik dolazi u ulicu u kojoj stanujemo, jer ćemo ga tada dočekati pred vratima kuće ili stana i pokušati isplanirati obveze kako bi svi članovi obitelji bili kod kuće, zajedno molili i razgovarali”.

Privežite pse

– Ljudi znaju biti u zabludi pa misle da se tih dana blagoslivlja samo stan ili kuću. Zato u kući ostaje jedna osoba, kako bi se blagoslov sretno “odradio” i obavila osnovna kršćanska dužnost. To nije i ne bi smio biti glavni cilj blagoslova – upozorava on i poziva ljude da za blagoslov pripreme svijeće i svetu vodu, ali i da ugase TV i privežu pse.

– Molimo obitelji da na dan blagoslova zatvore pse jer, zbog neugodnih iskustava, nećemo moći ući u taj dom. Osim toga, znak je opće kulture da se za vrijeme blagoslova ugasi TV ili radio, kako se ne bismo morali u molitvi nadvikivati – poručuje župnik iz Gračana.